text: Mange skoler ved ikke, hvordan skolevejen kan sikres
  22 februar 2011 kl. 17.26
  Skoler skal nu lære, hvordan de kan skabe mere sikre skoleveje for børnene.
  Rådet for Sikker Trafik gennemfører nu et kursus for skolebestyrelser.
  De ved nemlig ikke ret meget om, hvordan man kan sikre en skolevej.
  Undervisning i trafiksikkerhed skal vise skolebestyrelserne, at det er vigtigt, at skolerne i samarbejde med forældrene er med til at gøre børnene klar til trafikken.
  Det er nemlig i trafikken, at flest unge kommer til skade eller mister livet. 
  Det er instruktører fra forældreorganisationen Skole og Forældre, der tager rundt og afholder kurserne for skolebestyrelserne. 
  - Vi er gået ind i det her projekt, fordi vi synes, at de er så oplagt, at skole og hjem arbejder sammen om at give børnene fast grund under fødderne, når de skal manøvrere rundt i trafikken, siger Benedikte Ask Skotte, formand for Skole og Forældre.
  De fleste skoler i Sydjylland er med i projektet.
  